Vier in hof oor beweerde terreur-komplotRiana Heymans Vier persone, wat verbind word met ŉ groep wat daarvan verdink word dat hulle rasgemotiveerde terreuraanvalle by winkelsentrums beplan het, het Maandag in die hof verskyn. Harry Johannes Knoesen (60), die selfverklaarde leier van die National Christian Resistance Movement (NCRM), ook bekend as die Crusaders, het saam met Riana Heymans (54), en die twee broers, Eric Abrams (55) en Errol Abrams (49) in die landdroshof in Middelburg, Mpumalanga verskyn. Hulle staan tereg op aanklagte van die oortreding van die Wet op die Beskerming van Grondwetlike Demokrasie teen Terreur en Verwante Bedrywighede (POCDATARA) en dat hulle ‘n gesoekte verdagte versteek het. “Hulle wou bomme by winkelsentrums en ander plekke laat afgaan op Swart Vrydag,” het brig. Hangwani Mulaudzi, woordvoerder van die direktoraat vir prioriteitsmisdaadondersoeke (die Valke) aan die dpa-nuusagentskap gesê. Volgens hom het dié dag, waar handelaars groot afslag aanbied, “maklike teikens” vir die groep gebied. Maroela Media het vroeër berig die vier beskuldigdes is verlede week in hegtenis geneem ná ŉ twee jaar lange ondersoek. Die polisie glo die groep wou strategiese nasionale sleutelpunte, winkelsentrums en informele nedersettings aanval. Harry Johannes Knoesen tydens sy inhegtenisneming. Foto: Valke Die polisie het tydens die inhegtenisnemings beslag gelê op springstof, elektroniese toestelle, ongelisensieerde vuurwapens en 5 300 patrone. Die saak is tot 21 Januarie 2020 uitgestel. Die beskuldigdes bly in aanhouding. Mulaudzi verwag nie dat hulle op borgtog vrygelaat sal word nie. Karin Mitchell, wat ŉ boek oor die berugte Boeremag geskryf het, was ook in die hof. Sy het aan eNCA gesê sy is “geskok” om te hoor dat daar nóg ŉ “landswye, rassistiese groep” in Suid-Afrika werksaam is. “Dit moet ŉ gevestigde netwerk wees waar talle mense betrokke is,” het sy gesê.